Diari Oficial de la Generalitat Valenciana


Sumari del DOGV 9186, del 01-10-2021 (2021/9852)

ORDRE 3/2021, de 29 de setembre, de la Conselleria de Sanitat Universal i Salut Pública, per la qual es modifica parcialment l'Ordre 9/2017, de 19 de setembre, de la Conselleria de Sanitat Universal i Salut Pública, per la qual s'estableixen les bases reguladores per a la concessió de subvencions per a la intervenció arquitectònica en locals destinats a la prestació d'assistència sanitària per part d'aquesta conselleria, en municipis de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9186

Data del DOGV
:   01-10-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/9852


Data del document
:   29-09-2021

Organisme emissor
:   Conselleria de Sanitat Universal i Salut Pública

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria de Sanitat Universal i Salut Pública
    * política sanitària
    * ajuda pública
    * establiment hospitalari
    * administració local

ORDRE 3/2021, de 29 de setembre, de la Conselleria de Sanitat Universal i Salut Pública, per la qual es modifica parcialment l'Ordre 9/2017, de 19 de setembre, de la Conselleria de Sanitat Universal i Salut Pública, per la qual s'estableixen les bases reguladores per a la concessió de subvencions per a la intervenció arquitectònica en locals destinats a la prestació d'assistència sanitària per part d'aquesta conselleria, en municipis de la Comunitat Valenciana. [2021/9852]  
  
  
Preàmbul  
  
En el Diari Oficial de la Generalitat Valenciana número 8134, de 25 de setembre de 2017, es va publicar l'Ordre 9/2017, de 19 de setembre, de la Conselleria de Sanitat Universal i Salut Pública, per la qual s'estableixen les bases reguladores per a la concessió de subvencions per a la intervenció arquitectònica en locals destinats a la prestació d'assistència sanitària per part d'aquesta conselleria, en municipis de la Comunitat Valenciana.  
Transcorreguts ja quatre anys des de l'aprovació d'aquestes bases reguladores per a la concessió de subvencions, després de diverses resolucions de convocatòria publicades i gestionades, de l'anàlisi i la revisió dels projectes d'intervenció arquitectònica presentats per les entitats locals al llarg d'aquest temps, es conclou principalment la necessitat de modificació del límit de l'import màxim de la subvenció a fons perdut que s'ha de concedir, així com l'actualització dels criteris de valoració, continguts en l'annex de l'ordre de bases reguladores.  
  
Un increment del límit de 100.000,00 - a 400.000,00 - per projecte permetrà escometre un nombre més gran d'intervencions arquitectòniques en locals destinats a la prestació d'assistència sanitària en atenció primària als municipis de la Comunitat Valenciana. A més de l'actualització dels criteris de valoració, es contemplen criteris com ara el nombre d'habitants, mesures de sostenibilitat o el criteri de zona despoblada.  
Aquestes modificacions tenen una repercussió que no pot ser més positiva i necessària, i més en aquests moments pels quals passem de pandèmia internacional provocada per la Covid-19, pandèmia que indefectiblement condueix a la readaptació, reestructuració i incorporació de nous protocols d'actuació en la prestació de l'atenció sanitària, per a la qual cosa es requereix, en conseqüència, l'adequació de les infraestructures sanitàries a aquesta nova realitat.  
Respecte als dos articles i l'annex de les bases reguladores que ara es modifiquen, atés que des de l'aprovació de l'esmentada Ordre 9/2017, de 19 de setembre, ha sigut aprovada i ha entrat en vigor la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, també s'han modificat les referències expresses a determinats articles de l'anterior Llei de contractes del sector públic per a actualitzar-les d'acord amb la llei vigent.  
Per tot això, de conformitat amb la Llei 38/2003, de 17 de novembre, general de subvencions, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; tenint en compte els informes preceptius elaborats, en compliment del que s'estableix en l'article 13.2 del Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat; en virtut de les facultats que em confereix l'article 28.e de la Llei 5/1983, de 30 de desembre, de la Generalitat, del Consell, i de conformitat amb l'article 4 del Decret 185/2020, de 16 de novembre, del Consell, d'aprovació del Reglament orgànic i funcional de la Conselleria de Sanitat Universal i Salut Pública, en la seua redacció vigent, a proposta de la persona titular de la direcció general competent en matèria d'infraestructures, i conforme amb el dictamen del Consell Jurídic Consultiu de la Comunitat Valenciana,  
  
  
  
ORDENE  
  
Article únic. Articles modificats  
Es modifiquen els articles 3, 9 i l'annex de l'Ordre 9/2017, de 19 de setembre, de la Conselleria de Sanitat Universal i Salut Pública, per la qual s'estableixen les bases reguladores per a la concessió de subvencions per a la intervenció arquitectònica en locals destinats a la prestació d'assistència sanitària per part d'aquesta conselleria, en municipis de la Comunitat Valenciana, que quedaran redactats conforme a l'annex únic.  
  
  
DISPOSICIÓ ADDICIONAL  
  
Única. No-incidència econòmica  
L'aprovació de la present modificació parcial no comporta, en si mateixa, obligacions econòmiques en els pressupostos de la Generalitat, sense perjudici de les possibles convocatòries que puguen resoldre's conformement a la consignació pressupostària que s'establisca en l'exercici corresponent.  
  
  
DISPOSICIÓ DEROGATÒRIA  
  
Única. Derogació  
Quan entre en vigor la present ordre de modificació quedaran derogades totes les disposicions de rang igual o inferior que s'oposen al que aquesta estableix.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de publicar-se en el Diari Oficial de la Generalitat Valenciana.  
  
València, 29 de setembre de 2021  
  
La consellera de Sanitat Universal i Salut Pública,  
ANA BARCELÓ CHICO  
  
  
ANNEX ÚNIC  
  
Preceptes afectats per la modificació parcial de l'Ordre 9/2017, de 19 de setembre, de la Conselleria de Sanitat Universal i Salut Pública, per la qual s'estableixen les bases reguladores per a la concessió de subvencions per a la intervenció arquitectònica en locals destinats a la prestació d'assistència sanitària per part d'aquesta conselleria, en municipis de la Comunitat Valenciana.  
  
U. Modificació de l'article 3 del títol II, «Subvencions i entitats beneficiàries»  
Es modifica l'article 3 de l'Ordre 9/2017, de 19 de setembre, de la Conselleria de Sanitat Universal i Salut Pública, que queda redactat de la manera següent:  
  
«Article 3. Objecte de la subvenció i despeses subvencionables  
1. L'objecte de les subvencions que es convoquen seran les actuacions d'intervenció arquitectònica en locals destinats a la prestació d'assistència sanitària en atenció primària per la conselleria en municipis de la Comunitat Valenciana.  
S'entendran com a actuacions d'intervenció arquitectònica les obres de reforma, reparació, restauració i rehabilitació, així com les de conservació i manteniment, amb les definicions establides en l'article 232 de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014 (d'ara en avant LCSP).  
No obstant el que s'indica en l'article 30 de l'LCSP, les obres no podran ser executades directament per les mateixes entitats locals.  
2. La subvenció que es concedisca només es destinarà a finançar el cost d'execució de l'obra i les instal·lacions, amb IVA. En conseqüència, no se sufragaran les despeses generades en ocasió de la redacció del projecte tècnic, dels estudis de seguretat i salut, dels derivats de la direcció d'obra o de qualsevol altre que no estiga directament relacionat amb l'execució de l'obra, com, per exemple, els estudis sobre l'estat estructural, els estudis geotècnics, etc.  
3. Les subvencions que s'atorguen tindran la consideració de subvenció a fons perdut, i el percentatge de subvenció a aplicar serà fins al 100 % de l'import sol·licitat, amb un límit de 400.000,00 - per projecte, sense que aquest puga superar al cost d'execució del corresponent projecte aprovat o del d'adjudicació. El nombre màxim de projectes subvencionables en cada convocatòria per ajuntament serà de dos.  
Els increments pressupostaris de les obres derivats de les modificacions dels contractes, així com de la liquidació d'aquelles que resulten del procediment de contractació de les obres, no seran objecte de subvenció. Els increments als quals tinga dret l'empresa contractista de les obres correran a càrrec exclusiu de l'òrgan de contractació.  
  
4. D'acord amb el que es disposa en l'article 31.1 de l'LGS, es consideren despeses subvencionables, en totes i cadascuna de les anualitats que es contemplen en l'acte de concessió de la subvenció, aquelles que de manera indubtable responguen a la naturalesa de l'activitat subvencionada i es realitzen des del primer dia de l'exercici pressupostari de la convocatòria.  
5. D'acord amb el que es disposa en l'article 31.1 de l'LGS, es considerarà com a despesa realitzada, la que haja sigut executada d'acord amb l'apartat anterior, independentment de la data de pagament.»  
  
Dos. Modificació de l'article 9 del capítol II, «Ordenació i instrucció del procediment», del títol III, «Procediment»  
Es modifica l'article 9 de l'Ordre 9/2017, de 19 de setembre, de la Conselleria de Sanitat Universal i Salut Pública, que queda redactat de la manera següent:  
  
«Article 9. Criteris de valoració i quantia de les subvencions  
1. Les subvencions s'atorgaran atenent els criteris de valoració que figuren en l'annex d'aquesta ordre, segons els valors vigents en la data d'acabament del termini de presentació de sol·licituds previst en la convocatòria corresponent.  
2. En cas d'empat en la puntuació final obtinguda pels ajuntaments sol·licitants, tindran preferència en l'adjudicació aquelles entitats locals que acrediten amb anterioritat a la publicació de la convocatòria de les subvencions, i per l'ordre que s'indica, que donen ocupació a un percentatge més elevat, en relació amb les seues respectives plantilles, de persones amb diversitat funcional i víctimes de violència de gènere, o la corporació local que tinga aprovat un pla d'igualtat d'oportunitats entre dones i homes.  
  
3. Quantia de les subvencions  
3.1. Per a determinar la quantia de les subvencions individuals s'ordenaran els projectes de major a menor puntuació seguint els criteris de valoració indicats en els apartats anteriors. La relació ordenada distingirà l'import total del projecte així com el corresponent a cadascuna de les seues anualitats.  
3.2. En el cas que el total del projecte supere el límit establit de 400.000,00 ?, la quantitat subvencionable s'obtindrà ajustant les seues anualitats amb el percentatge resultant de dividir el límit anterior entre l'import total del projecte.  
3.3. Es procedirà a subvencionar aquells projectes per als quals, d'acord amb l'ordre establit i amb l'ajust d'anualitats a què es refereixen els apartats anteriors, es compte amb crèdit adequat i suficient en totes i cadascuna de les seues anualitats.  
Seguit l'ordre de prelació establit i arribat el cas de projectes que no disposen de crèdit adequat i suficient en alguna de les seues anualitats, la subvenció corresponent a aquests projectes quedarà ajustada per a aquestes anualitats a la disponibilitat de crèdit existent.»  
  
  
  
Tres. Modificació de l'annex «Criteris de valoració» de l'ordre  
Es modifica l'annex de l'Ordre 9/2017, de 19 de setembre, de la Conselleria de Sanitat Universal i Salut Pública, que queda redactat de la manera següent:  
  
Criteris de valoració  
  
1. Nombre d'habitants. Màxim 28 punts Punts  
1.1. Fins a 1.500 habitants. 28  
1.2. De 1.501 a 5.000 habitants. 24  
1.3. De 5.001 a 10.000 habitants. 20  
1.4. De 10.001 a 20.000 habitants. 16  
1.5. De 20.001 a 50.000 habitants. 10  
1.6. De 50.001 a 200.000 habitants. 6  
1.7. De 200.001 a 500.000 habitants. 2  
  
2. Estat de la infraestructura on es desenvolupa l'assistència. Màxim 42 punts  
 Punts  
  
2.1. Inadaptació a la normativa vigent en matèria d'accessibilitat. Fins a 8  
2.2. Inadaptació a la normativa vigent en matèria de protecció contra incendis. Fins a 8  
2.3. Superfície inadequada de les consultes i sales d'espera. Fins a 8  
2.4. Mal estat de les instal·lacions de lampisteria, energia, condicionament i climatització. Fins a 8  
2.5. Mal estat estructural i d'estanquitat de l'edifici. Fins a 10  
  
  
3. Actuació que comporte mesures de sostenibilitat energètica: fins a 10 punts  
 Punts  
  
3.1. Grup A. Eficiència energètica: Enllumenat interior, millora d'eficiència en climatització/calefacció, substitució de calderes, etc. 2,5  
3.2. Grup B. Millora de comportament tèrmic de les envolupants de l'edifici: aplacats exteriors i extravasats interiors, millora de la impermeabilitat tèrmica de finestres i portes, sistemes de protecció d'assolellament, etc. 2,5  
3.3. Grup C. Instal·lacions per a l'ús d'energies renovables: instal·lacions solars tèrmiques i geotèrmiques de baixa temperatura per a ACC/climatització, instal·lació de solars fotovoltaiques per a autoconsum. 2,5  
3.4. Grup D. Instal·lació de sistemes de monitoratge/mesurament/gestió de consums energètics municipals, 2,5  
  
  
  
4. Municipi adherit al Programa REVIU (Estratègia AVANT 20-30 de Presidència de la Generalitat): 10 punts.  
  
5. Municipi que durant el període 2017-2021 no haja rebut cap subvenció d'acord amb l'Ordre 9/2017, de 19 de setembre, de la Conselleria de Sanitat Universal i Salut Pública, per la qual s'estableixen les bases reguladores per a la concessió de subvencions per a la intervenció arquitectònica en locals destinats a la prestació d'assistència sanitària per part d'aquesta conselleria, en municipis de la Comunitat Valenciana: 10 punts.